**הסיפור של יוליה**

[תגיות: זנות, רוסיה, 2006]

מבוסס על ראיונות עם נציגות המוקד במתקן מיכ"ל בחודש אפריל 2006.

בשנת 2004 הגיעה יוליה למוסקבה, שם הייתה בקשר עם אדם שהביא לישראל נשים באמצעות דרכונים מזויפים. היא נכנסה לישראל דרך מצרים, עוד לא החלה לעבוד ושהתה בדירה עם בחורה נוספת. לאחר 4 ימים נעצרה על-ידי משטרת ההגירה. במשטרה לחצו עליה להעיד כנגד הסרסור שהייתה אמורה לעבוד עבורו. בחודש ספטמבר 2004 הועברה יוליה למקלט. בסתיו 2004 ברחה מהמקלט. לאחר כשבויים נעצרה ולאחר שני לילות במעצר הוחזרה למקלט. בתחילת 2005 העידה בבית המשפט נגד הסרסור – האדם שרכש אותה והעסיק אותה, לא נגד ראש ארגון הסחר שהיה עצור ברוסיה באותו זמן. בראיון שנערך לה בשנת 2006 יוליה סיפרה לנציגי המוקד כי לפני המשפט התקשר ראש ארגון הסחר למשפחה ברוסיה, ושאל אם היא מתקשרת ומה קורה איתה. אמה של יוליה סיפרה לה על השיחה. בהמשך דיבר ראש הארגון גם עם אחיה של יוליה, ביקש מהאח למסור לה שהיא חייבת לו כסף, ושתיצור עמו קשר, ואם לא תיצור איתו קשר, יעשה לה רע. אחרי המשפט נפגע אחיה בתאונת דרכים, ויוליה חשדה שייתכן שמדובר בפגיעה מכוונת, אבל לא היו שום אינדיקציות שיתמכו בכך.

בחודש מאי 2005 עזבה יוליה את המקלט שוב, עם חברה. היא נסעה לאילת, שם עבדה בזנות. הסרסור לקח את דרכונה. מאילת עברה יוליה למכון באזור התחנה המרכזית בת"א, אותו ניהלה אישה שהכירה. דרכה הכירה גבר בשם ארז, שהיה נחמד אליה ונהג לתת לה סמים. בהמשך, כשלא היה לה לאן ללכת, החל ארז לסרסר בה. הוא החזיק אותה בדירת המרתף שלו במשך כ4-5 חודשים. לפעמים ב' הביא לקוחות לדירה ולפעמים לקח אותה לעבוד בליווי או בדירות שונות. ארז גר איתה בדירה. הוא סיפר לה שהיה מעורב באלימות כלפי שוטרים, והיה מעורב בעסקי סמים ונשק. יוליה ראתה אצל ארז סמים מסוגים שונים. מכר של ארז פגש אותה והציע לה לעבור למכון שניהל, והיא עברה לעבוד אצלו. היה נהג שלקח את יוליה ללקוחות, ובעזרתו ברחה. הנהג השכיר לה חדר בדירה בבת ים, והחל לסרסר בה בעצמו משך חודשיים, עד שמצא אישה אחרת לסרסר בה, ויוליה שכרה חדר בבת ים ועברה לעבוד במשרד ליווי אחר עד שנעצרה. לדבריה קיבלה במקום האחרון על כל לקוח מאה שקל מתוך 350 השקלים ששילם, ולא השתמשה בסמים.

כשהגיעה לכלא הייתה מכורה לקריסטל מת', במצב בריאותי גרוע, וחששה מחזרה לרוסיה.